  Майя Бывальцева 26-тӥ куарусёнэ Ижкарысь но Воткаысь активистъёс Вотка ёросысь Романово гурт вӧзын кык гектар нюлэс мерттӥзы. Со сярысь ЭКА движенилэн Удмуртиысь «Мертты нюлэс» программаезлэн пресс-службаез ивортӥз. 50 асмылкыдчиос куасьмыса бырем нюлэс интыын 3 сюрс 500 кызъёс но 3 сюрс пужымъёс мерттӥзы. Вотка лесничествоысь ӧнерчиос азьвылгес чуръёс даязы. Со сяна, волонтёръёс азьвыл мерттӥськем интыын бырем писпуосты воштӥзы. Мерттосъёс ваньмыз уг выжыясько, соин ик арлы быдэ выль пудъёс пуктыло. Ми суро нюлэсъёс мерттыны тыршиськом – соос умойгес пушъё. Пужым, кылсярысь, кӧс куазез умойгес чида. Но сое койыкъёс сиыны ярато, соин ик выль писпуос мерттоно луэ. Нош кызлэн выжыосыз музъем валлин кошко, соин ик со кӧс куазез уродгес чида, но со понна ӝоггес будэ Евгения Петрова, ЭКА движенилэн Удмуртиысь «Мертты нюлэс» программаезлэн координаторезНюлэс мерттэм бере радъясьёс вань пыриськисьёсты вегетариан сиёнэн сюдӥзы, нош нюлэсчиос тылскем вылын сьӧдчабей кеньырлэсь ӝук но чай пӧзьтӥзы. Вераны кулэ, одӥг пол кутӥськись тусьты-пуньыосты ужрадъёсы уг басьто – инкуазез утён понна. Волонтёръёс асьсэ тусьты-пуньыосынызы ветло. Ватсалом, «Мертты нюлэс» («Посади лес») движение 2010-тӥ арын куазь кӧс улэм бере ужаын кутскиз, соку туж трос писпуос куасьмизы. 10 арскын волонтёръёс быдэс Россиын 10 миллионлэсь трос писпуос мерттӥзы, со пӧлысь 200 сюрслэсь унозэ – Удмуртиын. Куазь умой дыръя Можга ёросын мерттӥськон радъяны малпало на. Ужрад сярысь движенилэн  тодыны луоз. Со сяна, мылкыд карисьёс писпуосты мерттонэ дорысь потатэк но  быгато.  Тегъёс: Мерлык Удмуртия нюлэс инкуазь Воткаёрос волонтёръёс писпуос 100ар  